Raai watter koshuisbrak het erg sinusitis? Raai wie het gisteraand in die snippermandjie begin opgooi? Raai wie se fisiesie kondisie maak haar tans ongeskik vir die koshuislewe. Raai watter pa het sy afsprake geskuif om haar te gaan haal. Raai wie se oudste kind le in haar ma en pa se bed en slangetjies en leertjies speel met haar kleinboet.
Thank you for small mercies. Want ek het soooo verlang.
NS> Jammer my kind dat jou kop so seer is, en jou keel en jou maag en jou neus en jou hare pyn glo ook. Maar ek sal Liefling se "behind the scenes" nog 'n honderd keer saam jou kyk. Dis net so vrek lekker om jou hier te he!
Donner en Bliksem, hoor ek noudie dag oor die lug, is tegnies nie vloekwoorde nie. Ek is bly daaroor, hoewel ek nie een van die twee gebruik nie, dis net goed om te weet – vir ingeval.
Dit gaan mos maar oor die betekenis, en in die geval wil dit my voorkom, beteken dit nie veel nie, dit se net lekker.
Op die oomblik het ek 'n woord nodig wat die wereld emosie wat hierbinne le kort en kragtig kan saamvat. Soos bliksem.
Dis stil in die huis.
Die amper een hektaar grasperk is leeg. Vier slaapkamers is leeg. Die swembad se water is leeg. Die kombuis is leeg. Die braaivertrek is leeg. Die eetkamer is leeg. Die werkskamer is leeg. Die gereedskap is opgehang. Die musieksentrum rus. Die tv bly af. Leeg en aan die kant. En stil. Gesin gereduseer van ses tot twee. Lewe gereduseer van lewendig tot tjoepstil.
Die pa en ek dra ons Sondagete tot onder in die tuin onder die druiweprieel. En daar sit ons tweetjies en eet. In rus en vrede en stilte. Die twee brakkies gelate by ons voete. Die rose se kleur en geur te ordelik na my sin. Ek mis die chaos. Die geluide. Die gespat van water. Nat honde wat deur die huis hardloop. Nat handoeke waar dit nie moet wees nie. Onaardse musiek oor die luidsprekers. Lywe om my, teen my, oor my. Lewe.
Gister het ek nog geveg vir spasie. Vir stilte. Vir vreedsaam in die bad le en week. Gister het ons gedroom oor die baie balle wat geskop gaan word op die gras. Die baie etes in die boomhuis, die baie ure in die swembadwater. Hulle geleer asseblief en dankie se, om blad te skud en iemand in die oe te kyk. Dit was net gister. Bliksem. Die tyd het omgevlieg. Bliksem Bliksem Bliksem.